作者：王奕
词牌/韵律：贺新郎

paragraphs: 有客过东鲁。
自葛水、泛舟西下，帆开三楚。
万里湖光磨水镜，际五老、落星烟渚。
又飞过、二姑门户。
彭泽柳青新旧色，望九华、依约池阳路。
风雨庙，乌江羽。
蛾眉牛渚皆如故。
问缘何、鲁港汀洲，江声无语。
采石书生勋业在，吊锦袍、公子魂何处。
流恨下、秦淮商女。
多景楼头吟北固，笑平山堂里谁为主。
且烂饮，琼花露。